ธปท.ชี้ดอกเบี้ยมีโอกาสลดอีก
ผู้ว่าฯ พอใจทิศทางค่าเงินบาท เงินสดในมือคนไทยลดต่ำลง
23 พ.ค. 2558

ผู้ว่าฯ พอใจทิศทางค่าเงินบาท เงินสดในมือคนไทยลดต่ำลง
ผู้ว่าฯ ธปท.ยอมรับ ดอกเบี้ยมีแนวโน้มลดอีก แบงก์ชาติ รายงานเงินสดในมือคนไทยลดลง 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ให้สัมภาษณ์สถานีโทรทัศน์ซีเอ็นบีซี เปิดเผยว่า ยังมีโอกาสที่ไทยจะปรับลดอัตราดอกเบี้ยนโยบายลงอีก กระนั้นการออกมาตรการใดๆ ต้องคำนึงถึงการเปลี่ยนแปลงของสถานการณ์การเงินโลกในปัจจุบันด้วย เพื่อให้เกิดการตัดสินใจที่สมดุล และเหมาะสมมากที่สุด
นายประสารยังได้ตอบข้อซักถามที่ว่า ขณะนี้พอใจกับค่าเงินบาทหรือไม่ โดยระบุว่า ธปท.ไม่ได้ตั้งเป้าอัตราแลกเปลี่ยนเอาไว้ แต่ก็พอใจกับค่าเงินบาทในขณะนี้
“ตอนนี้ผมรู้สึกพอใจกับค่าเงินบาทในระดับนี้ เนื่องจากมีทิศทางเป็นไปทางเดียวกันกับค่าเงินภายในภูมิภาคมากขึ้น” นายประสาร กล่าว
ทั้งนี้ ช่วงไตรมาสแรกปีนี้ค่าเงินบาทแข็งค่าขึ้นมากเมื่อเทียบกับค่าเงินประเทศอื่นๆ ในภูมิภาค และส่งผลเสียต่อเศรษฐกิจที่ 2 ใน 3 ของขนาดเศรษฐกิจเกี่ยวพันกับการส่งออก โดยการแข็งค่าของเงินบาทมาจากการที่ไทยมีการเกินดุลบัญชีเดินสะพัดที่แข็งแกร่ง และคาดว่าปีนี้จะเกินดุลบัญชีเดินสะพัดอีก เนื่องจากการนำเข้าน้ำมันในราคาที่ถูกลง
อย่างไรก็ตาม ธปท.ไม่ได้พอใจกับการที่เงินบาทแข็งค่า จึงต้องสื่อสารกับตลาดว่า ธปท.ไม่ได้พอใจ หรือชอบกับการที่เงินบาทแข็งค่า และในความเป็นจริง ธปท.ต้องการเงินบาทที่อ่อนค่ามากกว่าเพื่อช่วยการฟื้นตัวของเศรษฐกิจ
สำหรับการเปลี่ยนนโยบายของธนาคารกลางสหรัฐนั้น ธปท.เชื่อว่าจะรับมือและจัดการกับเหตุการณ์ที่จะเกิดขึ้นได้ เพราะไทยมีดุลบัญชีเดินสะพัด และทุนสำรองที่แข็งแกร่ง รวมถึงความยืดหยุ่นของนโยบายการจัดการอัตราแลกเปลี่ยนด้วย
ด้าน ธปท.รายงานฐานะเงินทุนสำรองระหว่างประเทศ ล่าสุด ณ วันที่  22 พ.ค.ที่ผ่านมา อยู่ที่ระดับ 1.617 แสนล้านเหรียญสหรัฐ หรือประมาณ 5.429 ล้านล้านบาท เพิ่มขึ้น 900 ล้านเหรียญสหรัฐ หรือประมาณ 3 หมื่นล้านบาท หากคิดอัตราแลกเปลี่ยนเฉลี่ยที่ 33.40 บาท/เหรียญสหรัฐ จากสัปดาห์ก่อนหน้าที่มี 1.608 แสนล้านเหรียญสหรัฐ หรือประมาณ 5.395 ล้านล้านบาท
นักวิเคราะห์มองว่า ทุนสำรองประเทศที่เพิ่มขึ้นน่าจะเป็นเพราะ ธปท.เข้าซื้อเงินเหรียญสหรัฐเข้าเก็บในทุนสำรอง เพื่อช่วยดูแลทิศทางเงินบาทที่เริ่มแข็งค่าขึ้นจากก่อนหน้านี้เฉลี่ยอยู่ที่ 33.50 บาท/เหรียญสหรัฐ โดยวันนี้เปิดตลาดที่ 33.43-33.45 บาท/เหรียญสหรัฐ
สำหรับฐานเงิน หรือเงินสดหมุนเวียนในมือภาคเอกชนบวกเงินฝากของสถาบันการเงิน ที่ ธปท.ในปัจจุบันลดลงมาอยู่ที่ระดับ 1.466 ล้านล้านบาท จากระดับ 1.509  ล้านล้านบาทในสัปดาห์ก่อนหน้า สะท้อนว่าสภาพคล่องหรือเงินในมือประชาชนน้อยลง